อึ้งทุ่มหมื่นล.ซื้อมันจากพ่อค้า
ครม.ยิ่งลักษณ์มีมติให้อคส.กู้เงินธกส.ไปรับซื้อจากบรรดาลานมัน-โรงแป้ง
14 เม.ย. 2555

ครม.ยิ่งลักษณ์มีมติให้อคส.กู้เงินธกส.ไปรับซื้อจากบรรดาลานมัน-โรงแป้ง
มติ ครม.พิลึกให้ อคส.กู้เงิน ธ.ก.ส. 1 หมื่นล้านบาทมารับซื้อมันสำปะหลังจากพ่อค้า
นายบุญทรง เตริยาภิรมย์ รมว.พาณิชย์ เปิดเผยว่า คณะรัฐมนตรี (ครม.) เมื่อวันที่ 10 เม.ย.ที่ผ่านมา มีมติให้องค์การคลังสินค้า (อคส.) กู้เงินจากธนาคารเพื่อการเกษตรและสหกรณ์การเกษตร (ธ.ก.ส.) ในวงเงิน 1 หมื่นล้านบาท เพื่อนำไปรับซื้อมันสำปะหลังในโครงการแทรกแซงราคามันสำปะหลังปี 2554/ 2555 จากผู้ประกอบการลานมันและโรงแป้ง ตั้งแต่เดือน เม.ย.พ.ค.นี้ 
นายบุญทรง ชี้แจงว่า สาเหตุที่รัฐบาลต้องรับซื้อมันสำปะหลังจากลานมันและโรงแป้งในพื้นที่ 10 จังหวัด เช่น จ.นครราชสีมา กาญจนบุรี เนื่องจากขณะนี้ลานมันและโรงแป้งปฏิเสธที่จะเปิดรับจำนำหัวมันสำปะหลังของเกษตรกร ในโครงการแทรกแซงราคามันสำปะหลังปี 2554/2555 เพาะไม่มีที่เก็บ หากรัฐบาลไม่เข้าไปรับซื้อไว้จะส่งผลกระทบต่อเกษตรกร
อย่างไรก็ตาม เพื่อไม่ให้เกิดข้อครหาว่า เอื้อประโยชน์ให้พวกพ้อง กระทรวงพาณิชย์ได้ตั้งอนุกรรมการขึ้นมา 1 ชุด เพื่อกำหนดหลักเกณฑ์การประมูลซื้อมันสำปะหลังจากลานมันและโรงแป้ง โดยตั้งเป้ารับซื้อมันสำปะหลังเส้น 1 ล้านตัน และแป้งมันสำปะหลัง 3 แสนตัน โดยจะรับซื้อมันจากผู้ที่เสนอขายต่ำสุด 
นายบุญทรง กล่าวว่า ขณะนี้ผู้ส่งออกไทยไม่สามารถส่งออกผลิตภัณฑ์มันสำปะหลังไปยังประเทศจีนได้ เนื่องจากจีนปรับปรุง กฎระเบียบการนำเข้าซึ่งกระทรวงพาณิชย์ส่งทีมไปเจรจาแล้ว เชื่อว่าหลังสงกรานต์การส่งออกผลิตภัณฑ์มันสำปะหลังจะเป็นปกติ
แหล่งข่าวจากกระทรวงเกษตรและสหกรณ์ เปิดเผยว่า จีนออกกฎเกณฑ์กีดกันการนำเข้าผลิตภัณฑ์มันสำปะหลังจากไทย โดยเฉพาะมาตรฐานความสะอาดของมันสำปะหลังและการปนเปื้อนฝุ่น 
นพ.วรงค์ เดชกิจวิกรม สส.พิษณุโลก พรรคประชาธิปัตย์ กล่าวว่า การอนุมัติเงิน 1 หมื่นล้านบาท เพื่อรับซื้อมันสำปะหลังจากลานมันและโรงแป้ง เท่ากับนำเงินของรัฐไปอุ้มพ่อค้า แทนที่จะเป็นเกษตรกรขณะที่ก่อนหน้านี้ลานมันกดรับราคารับซื้อมันจากเกษตรกร 1.4-1.5 บาทต่อกิโลกรัม ส่วนราคาจำนำอยู่ที่ 2.75-2.90 บาทต่อกิโลกรัม
นพ.วรงค์ กล่าวว่า ตามปกติเดือน เม.ย.-พ.ค.ของทุกปี เกษตรกรจะไม่มีหัวมันสำปะหลังแล้ว เพราะส่วนใหญ่จะขุดหัวมันในเดือน มี.ค. และขุดหัวมันสำปะหลังช้าสุดไม่เกินวันที่ 30 เม.ย. การที่กระทรวงพาณิชย์อ้างว่าจำเป็นต้องเตรียมพื้นที่เพื่อรองรับหัวมันสำปะหลังในโครงการรับจำนำ 10 ล้านตัน จึงไม่เป็นความจริง และเชื่อว่ามันสำปะหลังที่เข้าโครงการรอบหลังน่าจะมีที่มาจากการสวมสิทธิ